**Juleprædiken 2022**

Nogle gange må man simpelthen tage sig til hovedet. Man må undres, og nogle gange bliver man også nødt til at tage til genmæle.

Sådan havde jeg det for nøjagtig 13 dage siden.

Jeg sad en tidlig morgen og nød min morgenkaffe i den fine nye præstegård. Jeg nød synet af de små fugle, som har fundet vej til mejsekuglerne i træet uden for mit køkkenvindue, og indimellem læste jeg dagens nyheder på min iPad.

Da var det, at jeg noget nær havde fået morgenkaffen galt i halsen, for pludselig faldt mit blik på en overskrift, som vækkede min opmærksomhed: Der stod:

”Svensk skole dropper kristendommen i Lucia-optog.”

Altså det optog, hvor den katolske helgen Santa Lucia hyldes med flammende stearinlys, hvide klæder og luciasang.

Man gjorde det, stod der, for at børn, hvis forældre ikke bekender sig til kristendommen, kunne deltage uden at de skulle være nødsaget til at synge om kristendom.

Se, Lucia blev født på den italienske ø Sicilien i år 283. Det var på den tid, hvor forfølgelserne af de kristne var på sit højeste. Da Lucia var ung, omvendte hun sig til kristendommen. Men det var ikke nogen let sag, for at være kristen i datidens Romerrige var ulovligt, og hvis man blev afsløret i at være kristen, kunne det koste en livet. Derfor var Lucia nødt til at holde det hemmeligt, at hun havde omvendt sig. Af samme grund måtte mange kristne søge skjul i underjordiske katakomber rundt omkring i byerne, og der var de dybt afhængige af hjælp udefra.

I ly af nattens mulm og mørke vovede Lucia sig ned i de underjordiske gange med mad til sine kristne medmennesker. For at have hænderne fri havde hun bundet en krans og sat lys i den, og så satte hun den på sit hoved.

Men romerne forfulgte hende, og da de fangede hende, endte det med at koste den unge pige livet. Siden da er hun blevet gjort til en kristen helgen. Altså en som betalte med sit liv for sin kristentro.

Og så er det, at jeg spørger: Hvis vi tager denne baggrundshistorie ud af Lucia, hvad har vi så tilbage? Ja, så har vi ikke andet end en tilfældig pige med lys i en krans på hovedet.

Det er jo tankevækkende og mildt sagt skæbnens ironi, at fortællingen om den pige, som måtte betale den højeste pris for sin omvendelse til kristendommen, nu ikke må knyttes til netop kristendommen. Så har hendes liv og martyrdød slet ingen betydning for eftertiden.

Og det får mig til at tænke på, hvad vi står tilbage med, hvis det næste skridt bliver, at vi tager Jesus helt ud af juleaften. Det kunne jo være, at nogen bliver stødt af al den snak om Jesus. Hvad sker der, hvis vi helt glemmer det budskab, der ligger i det juleevangelium, som læses fra prædikestole i alle landets kirker netop i dag? Ja, fra prædikestole i kirker ud over hele verden.

I dag forkyndes det for os, at der er født en frelser, og at det er Gud selv, der viser sig for os i det spæde barn.

Og sådant et spædt barn kalder det allermest menneskelige frem i os.

For det spæde barn kalder på **taknemmelighed**. Mon ikke de fleste, som har stået med et nyfødt barn i armene, har mærket en taknemmelighed så stor, at man dårligt ved, hvorhen man skal rette den?

I denne taknemmelighed ligger også en **ydmyghed** over for den Gud, der giver os, hvad vi aldrig selv kan tage. Vi gøres begribeligt, at der er kræfter, som er større end os selv.

Det spæde barn kalder også på vores **omsorg**. Enhver ved, at vi må tage vare på det skrøbelige nyfødte liv, som ikke kan klare sig selv.

Og det spæde barn vækker også et **håb**. Et håb om, at vi ikke skal klare alting selv. At Gud griber ind og er ved vores side, når livet er svært.

Juleevangeliet kalder også på vores **tro**. Det kalder på vores tro på, at der er en fremtid, som rækker ud over vores eget livs perspektiv. Det er derfor, at vi i salmen *Dejlig er jorden*, som vi skal synge efter prædiken, kan synge *tider skal komme, tider skal henrulle, slægt skal følge slægters gang*.

Juleevangeliet kalder også på **frygtløshed**. ”Frygt ikke”, siger englen til hyrderne på marken, da de blev bange, fordi englen viste sig for dem. Frygt ikke, for Gud blev menneske for at være med os. Med englens ord kan vi falde til ro i forholdet til vores Gud og skaber, som har gjort fælles sag med os.

Menneskebarnet, Jesusbarnet, er den kærlighedserklæring, hvormed Gud kalder os ud af vores selvoptagethed, vores frygt for fremtiden og vores hævn, had og magtanvendelse over for hinanden. I stedet kalder han os til taknemmelighed, ydmyghed, omsorg, tro, håb og frygtløshed.

Jeg medgiver, at troen og frygtløsheden ikke visker al verdens nød og elendighed ud. Troen gør ikke, at vi ikke kan få øje på, at der er krig i Ukraine, at der sker naturkatastrofer og klimaforandringer, at vi lider under sygdom og død. Troen gør heller ikke, at vores liv bliver ukompliceret, uden fortvivlelse, skyld, sorg og savn. Men troen kan være en måde at leve på.

Selv i mørket, i tvivlen, i håbløsheden giver troen os mod til at kæmpe **på grund af** det, der blev forkyndt julenat. Når Gud kunne lade sig føde som menneske, ja så kan alt ske. Så kan vi have lov at tro, at det kan ske – som englene forkyndte det – at verden bringes fred, og at mennesker forsones; og at også de mennesker, der sidder i sorg og dødens skygge, vil mærke det stærke lys, der skinner på dem i mørket.

Hvis vi piller kristendommen ud af Santa Lucia, så bliver lysene på Lucias hoved blot nogle stearinlys, som lyser op i et nordisk land en mørk og kold vinteraften.

Og hvis vi piller Jesus ud af juleaften, så er den lysende stjerne over Betlehem ikke andet end en stjerne på himlen som så mange andre.

Og hvad er problemet egentlig ved at huske os selv på, at der nogle gange er noget, som er vigtigere end os selv; at vi nogle gange må kæmpe for andre mennesker, sådan som Lucia og så sandelig også Jesus gjorde, og at det kommer med en pris.

Og hvad er problemet ved at fortælle, genfortælle, ja at udbrede juleevangeliets glædelige budskab om ”Fred til mennesker med Guds velbehag”. Det er da ikke det værste budskab at fortælle videre.

Derfor skal vi huske, at den vigtigste gave ikke ligger under juletræet. Og derfor skal vi værne om og være stolte af den kristne tradition og den kristne tro. Vi skal lade stjernen i toppen af juletræet være pejlemærket mod dét lys i mørket, som vi alle oplever fra tid til anden. Lade det være pejlemærket mod taknemmelighed, ydmyghed, omsorg, tro, håb og frygtløshed.

Glædelig jul til jer alle.

Amen